BCPลดจ่ายปันผล ตุนเงินรับศก.ทรุด
BCP ลดจ่ายเงินปันผลเหลือ 30% ของกำไรสุทธิจาก 50% ตุนเงินรับมือความผันผวนเศรษฐกิจน้ำมัน กำลงทุนธุรกิจมั่นคง
23 ก.ย. 2554

BCP ลดจ่ายเงินปันผลเหลือ 30% ของกำไรสุทธิจาก 50% ตุนเงินรับมือความผันผวนเศรษฐกิจน้ำมัน กำลงทุนธุรกิจมั่นคง
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยว่า ที่ประชุมคณะกรรมการบริษัท เมื่อวันที่ 22 ก.ย. 2554 มีมติอนุมัติให้เปลี่ยนนโยบายการจ่ายเงินปันผลใหม่โดยให้จ่ายเงินปันผลในอัตรา 30% จากก่อนหน้าที่จ่ายในอัตรา 50% ของกำไรสุทธิ แต่ทั้งนี้ขึ้นอยู่กับภาวะเศรษฐกิจและโครงการประกอบธุรกิจของบริษัทในอนาคต
อย่างไรก็ตาม เหตุผลของการลดการจ่ายเงินปันผลครั้งนี้เกิดขึ้นเนื่องจากบริษัทจะต้องมีเงินสดไว้บางส่วน เพื่อให้เพียงพอสำหรับการลงทุนและรองรับสถานการณ์ความไม่แน่นอนของเศรษฐกิจโลก และความผันผวนของราคาน้ำมัน 
“ยอมรับว่า ตอนนี้สถานการณ์เศรษฐกิจปัจจุบันและความผันผวนของราคาน้ำมัน ทำให้บริษัทต้องขยายธุรกิจโดยการปรับเปลี่ยนการลงทุนไปในธุรกิจที่ให้ผลตอบแทนที่มั่นคงมากขึ้น ซึ่งธุรกิจใหม่ที่บริษัทได้มีแผนการลงทุนนั้นจะช่วยเพิ่ม EBITDA ของบริษัท อีกทั้งยังเพิ่มมูลค่าที่แท้จริงให้กับหุ้นของบริษัทอย่างยั่งยืนในระยะยาว” นายอนุสรณ์ กล่าว
สำหรับราคาหุ้น BCP ปิดตลาดเมื่อวันที่ 22 ก.ย. ที่ระดับ 19 บาทลดลง 1.40 บาท หรือลดลง 6.84%
สำหรับผลงานงวดครึ่งปี 2554 BCP มีกำไรสุทธิ 4,445.34 ล้านบาท มีกำไรสุทธิต่อหุ้น 3.50 บาท เพิ่มขึ้นจากงวดเดียวกันของปีก่อนที่มีกำไรสุทธิ 1,206.29 ล้านบาท มีกำไรต่อหุ้น 1.03 บาท และคณะกรรมการมีมติจ่ายเงินปันผลงวดกลางปี หุ้นละ 0.65 บาท
ด้าน บริษัท อินโดรามา เวนเจอร์ส (IVL) ระบุว่า ในส่วนของบริษัทก็ไม่มีนโยบายจะจ่ายเงินปันผลเพิ่มจากอัตราปัจจุบันที่จ่ายเงินปันผลในอัตรา 30% ของกำไรสุทธิ เนื่องจากต้องการเก็บเงินไว้ลงทุนในการขยายธุรกิจ
อย่างไรก็ตาม งวดกลางปีที่ผ่านมาปันผลให้กับผู้ถือหุ้นในอัตราหุ้นละ 0.50 บาท